82
82-күй •••• Дүшмәнләрниң сүйқәстлири һәққидә дуа
1-2 Асафниң күй-нахшиси: —
Үн чиқармай турувалма, и Худа,
Сүкүт қилип җим турувалма, и Тәңрим!
3 Чүнки мана, Сениң дүшмәнлириң давраң қилмақта,
Саңа өчмәнләр баш көтәрмәктә.
4 Улар қувлуқ билән сүйқәст қилар хәлқиңгә,
Қарши план түзүшәр Сен қәдирлигәнләргә.
5 Ейтар улар: — «Жүрүңлар, барчә қовум қатаридин йоқ қилайли уларни!
Елинмисун еғизға қайта Исраилниң нами!».
6 Улар һәмнәпәс, һәмдил мәслиһәтләшти;
Улар Саңа қарши иттипақ түзди.
7 Мана, Едом вә Исмаилларниң чедирлири,
Моаб һәм Һагрийлар;
8 Гәбал, Аммон, вә Амаләк;
Филистийә һәмдә Тур аһалилири,
9 Асурийәму уларға қошулди;
Улар Лут оғуллириға яр-йөләк болуп кәлгән еди.
Селаһ. ◼
10 Сән Кишон дәриясида Мидиянийларға,
Сисераға вә Ябинға қандақ тақабил турған болсаң,
Уларғиму шундақ қилғайсән;
11 Булар Ән-Дор йезисида қирилған еди,
Йәр үчүн тизәк-оғутқа айланған еди.
12 Уларниң әмирлирини Орәб вә Зеәбкә,
Уларниң даһийлирини Зәбаһ һәм Залмуннаға охшаш қилғайсән; ◼
13 Чүнки улар дәп ейтқан: «Худаниң чимән-яйлақлирини өзимизгә мүлүк қиливалайли!».
14 И Худайим, уларни домилинидиған қамғақтәк,
Шамалда учурулған саман кәби сорувәткәйсән.
15 От орманлиққа туташқанға охшаш,
Ялқун тағларни көйдүргәнгә охшаш,
16 Сән йәнә уларни бориниң билән қоғлиғайсән,
Қара қуюниң билән вәһимигә салғайсән;
17 Уларниң Сениң намиңни издиши үчүн,
Уларниң йүзлирини шәрм-һая билән чөмдүргәйсән, и Пәрвәрдигар!
18 Улар номустин әбәдий шәрмәндә болғай,
Җаһанға рәсва болуп йоқитилғай.
19 Улар билсунки,
Намиң Пәрвәрдигар болған Сәнла пүткүл җаһандики Әң Алий Болғучидурсән.
◼ 82:9 «Улар Лут оғуллириға яр-йөләк болуп кәлгән» — «Лутниң оғуллири» Моаб вә Аммон дегән хәлиқләр болуп шәкилләнгән. ◼ 82:12 «Уларниң әмирлирини Орәб вә Зеәбкә, Уларниң даһийлирини Зәбаһ һәм Залмуннаға охшаш қилғайсән» — Сисера, Ябин, (9-айәт) Орәб, Зеәб, Зәбаһ һәм Залмуннаға четишлиқ вақиәләрни билиш үчүн «Батур һакимлар» 7-, 8-бапларни көрүң.