90
90-күй •••• Худаниң һәр хил яманлиқтин, җин-шәйтанлардин қоғдиши
1 Әң Алий Болғучиниң мәхпий җайида турғучи,
Һәммигә қадирниң сайисидә арамхуда яшайду.
2 Мән Пәрвәрдигарни: —
«Мениң башпанаһим, Мениң қорғиним;
Мениң Худайим, Униңға тайинимән» — дәймән.
3 Бәрһәқ, У қилтақчиниң тозиқидин сени қутулдуриду,
Шум бала-қазадин һәм халас етиду. ◘
4 У пәйлири билән сени япиду;
Қанатлири астида панаһ таписән;
Униң һәқиқити саңа қалқан һәм истиһкамдур. ◘
5 Сән нә кечидики вәһимидин,
Нә күндүзи учуватқан оқтин, ◘
6 Нә қараңғулуқта кәзгүчи вабадин,
Нә чүш вақтида вәйранчилиқ қилғучи һалакәттин қорқмайсән.
7 Сениң йениңда миңи жиқилип,
Оң йеқиңда он миңи ғулап чүшсиму,
Лекин бала-қаза саңа йеқинлашмайду.
8 Сән пәқәт көзлириң билән беқип,
Пасиқларға берилгән җазани көрисән.
9 Пәрвәрдигарни панаһим дәп билгиниң үчүн,
Һәммидин Алий Болғучини макан қилғиниң үчүн, ◼
10 Бешиңға һеч палакәт чүшмәйду,
Бабаму чедириңға йеқинлашмайду.
11 У Өз пәриштилиригә сениң һәққиңдә әмир қилиду,
Шуниң билән улар пүткүл йоллириңда сени сақлайду. ◘
12 Айиғиң ташқа урулуп кәтмәслиги үчүн,
Улар сени қоллирида көтирип жүриду. ◘
13 Шир вә кобра илан үстидин бесип өтисән,
Аслан вә әҗдиһани дәссәп-чәйләйсән. ◘
14 «У Маңа муһәббитини бағлиғанлиғи үчүн,
Мән уни қутулдуримән;
У намимни тән алғини үчүн жуқурида сақлаймән.
15 У Маңа нида қилиду, Мән униңға җавап беримән;
Еғир күн уни басқанда униң билән биллә болимән;
Мән уни халас қилип, иззәт-һөрмәткә ериштүримән.
16 Узақ өмүр билән уни қанатләндуримән,
Һәм ниҗатлиғимни униңға көрситимән».
◘ 90:3 Зәб. 123:7 ◘ 90:4 Зәб. 56:1-2 ◘ 90:5 Аюп 5:19,20; Пәнд. 3:25; Күй. 3:8 ◼ 90:9 «Пәрвәрдигарни панаһим дәп билгиниң үчүн, Һәммидин Алий Болғучини макан қилғиниң үчүн, ...» — башқа бир хил тәрҗимиси, ибраний тилға сөзмусөз әгишип: — «Чүнки Сән Пәрвәрдигар, Мениң панаһим, Һәммидин Алий Болғучини макан қилғиниң үчүн, ...». Бу тәрҗимиси тоғра ңолса Худа МәсиҺкә сөз қилип уни «Мениң панаһим» дәйду. Демәк, МәсиҺ болса Худа пүткүл инсанлар үчүн тәмлиген башпанаһдур. ◘ 90:11 Зәб. 33:8; Мат. 4:6; Луқа 4:10 ◘ 90:12 Луқа 4:11 ◘ 90:13 Аюп 5:22,23